KIRJALLINEN KYSYMYS E-1927/00 esittäjä(t): Fernando Fernández Martín (PPE-DE) komissiolle. Köyhyyden torjunta kehitysmaissa.



Virallinen lehti nro 113 E , 18/04/2001 s. 0051 - 0052



KIRJALLINEN KYSYMYS E-1927/00 esittäjä(t): Fernando Fernández Martín (PPE-DE) komissiolle (16. kesäkuuta 2000) Aihe: Köyhyyden torjunta kehitysmaissa Kehitysmaiden köyhyyden torjunnassa on käytössä hyvin erilaisia kriteerejä, jotka olisi yhdenmukaistettava torjunnan tehostamiseksi. Mitä komissio käsittää köyhyydellä ja mitä kriteerejä sillä on käytössään voidakseen arvioida köyhyyden soveltamista yhteisön ohjelmissa? Poul Nielsonin komission puolesta antama vastaus (27. heinäkuuta 2000) Köyhyyden määritelmä on muuttunut vuosien kuluessa huomattavasti. Komissio on omaksunut asiasta käydyn kansainvälisen keskustelun pohjalta köyhyyden laajan määritelmän. Köyhyyttä ei voida määritellä ainoastaan tulojen puutteeksi tai tietyksi kulutustasoksi vaan siihen sisältyy perusedellytysten puute ja se kattaa muitakin asioita kuin rahan kuten sosiaalipalveluiden ja kaikenlaisen pääoman saavuttamattomuuden. Esimerkiksi kotitalouksista kerätyt tiedot eivät tuo esiin epätasa-arvoa kotitalouksissa. Komissio ei tämän vuoksi pidä köyhyyden ainoana mittarina köyhyysrajaa, joksi on määritelty yksi dollari päivässä. Asiaan liittyy myös yhteiskunnallinen ja poliittinen osallistuminen ja erityisesti naisten osallistuminen. Tämä edellyttää valtiovallan taholta poliittista vastuuntuntoa, valvottavuutta, hyvää hallintotapaa ja demokratiaa. Köyhyyden vähentämiseen liittyy näin ollen poliittisia, taloudellisia, yhteiskunnallisia, ympäristöä koskevia ja institutionaalisia ulottuvuuksia. Kaikki nämä tekijät ovat johdonmukaisesti mukana esimerkiksi uudessa EYAKT-kumppanuussopimuksessa. Yhteisön strategiaa toteutetaan nämä tekijät huomioon ottaen kullekin kehitysmaalle myönnettävin varoin kohdentamalla ohjelmia köyhimmille väestönosille ja sisällyttämällä köyhyyden torjunta johdonmukaisesti kaikenlaisiin ohjelmiin. Maailmanpankin köyhyyden vähentämisen strategialuonnokset (Poverty Reduction Strategy Papers, PRSP) antavat myös yhteisölle ja sen jäsenvaltioille tilaisuuden kohdistaa ohjelmansa köyhyyden vähentämiseen. Yhteisö ja muut avunantajat ovat jo käynnistäneet useita osallistavia köyhyyden arviointeja. Tämä on myös tehokas keino parantaa avunantajien keskinäistä täydentävyyttä. Täydentävyyden olisi johdettava kunkin avunsaajamaan tasolla tehtävien jakamiseen monenvälisten ja kahdenvälisten avunantajien välillä. Tämä nopeuttaisi siirtymistä sektorikohtaisiin lähestymistapoihin. Maakohtaisesti määritellään OECD:n kehitysapukomitean (DAC) kansainvälisiin tavoitteisiin perustuvat välivaiheen mittarit, joissa otetaan erityisesti huomioon perussosiaalipalveluiden saatavuus, miesten ja naisten riittävän elinkeinon hankkimismahdollisuuksien parantaminen, sosiaalisen suojelun edistäminen ja yhteiskunnallisen integraation tukeminen. Yhteisön avun vaikutusta köyhyyteen ei ole toistaiseksi mahdollista arvioida. Komissio on käynnistämässä Eurostatin kanssa muutamissa maissa ohjelmaa, jolla pyritään parantamaan köyhyyden mittaamista komission jo toteuttaman tutkimuksen pohjalta. Kaikkien avunantajien yleisesti käyttämiä mittareita tietyn maan osalta tiettynä ajanjaksona ovat esimerkiksi terveydenhuoltoon liittyvät terveyskeskusten käyttöaste, perusrokotusaste, käyttäjien tyytyväisyys ja peruspalvelujen hinta sekä koulutukseen liittyvät tyttöjen ja poikien koulun aloittamisluvut, tyttöjen ja poikien menestyminen ala-asteen päättökokeissa, kirjojen määrä oppilasta kohden ja koulutuksen hinta.